ໄທຍອມຮັບວ່າມີມົ້ງທີ່ຫ້ວຍນ້ຳຂາວຈຳນວນນຶ່ງອາດມີຄວາມກ່ຽວຂ້ອງ- ກັບCIA
ໄທຍອມຮັມວ່າ ມີມົ້ງທີ່ຫ້ວຍນ້ຳຂາວຈຳນວນນຶ່ງອາດມີ ຄວາມກ່ຽວຂ້ອງກັບ CIA
ເຈົ້າໜ້າທີ່ທະຫານໄທຍອມຮັມວ່າໃນການພິຈາ, ລະນາພະຍານຫຼັກຖານ ແລະ ການສຳພາດບັນດາ ຊາວມົ້ງຢູ່ສູນຮອງຮັບຊົ່ວຄາວບ້ານຫ້ວຍນ້ຳຂາວ, ໃນໄລຍະທີ່ຜ່ານມານັ້ນພົບວ່າຊາວມົ້ງສ່ວນໃຫຍ່ເປັນຊາວມົ້ງທີ່ອົບພະຍົບມາໄທໂດຍເຫດຜົນທາງເສດຖະກິດດ້ວຍເຫດນີ້ ຈຶ່ງມີພຽງແຕ່ 8% ເທົ່ານັ້ນທີ່ເຊື່ອ ວ່າອາດມີສ່ວນພົວພັນກັບ CIA ຂອງສະຫະຣັດໃນໄລຍະສົງຄາມອີນໂດຈີນ ໃນການໃຫ້ສຳພາດກັບVOA ໂດຍ ທ່ານ ພັນເອກ ປະສິດທິພົງ ມູນດີ ເສນາທິການປະຈຳ ຫນ່ວຍສະເພາະກິດຂອງກອງທັບພາກທີ່3 ຂອງໄທ ຊຶ່ງຮັບຜິດຊອບວຽກງານໃນດ້ານການປະສານງານ ເພື່ອການດຳເນີນການກ່ຽວກັບຊາວມົ້ງໂດຍສະເພາະແມ່ນການສົ່ງຊາວມົ້ງ ຈາກສູນຮອງຮັບຊົ່ວຄາວບ້ານຫ້ວຍນ້ຳຂາວ, ໃນເຂດອຳເພີເຂົາຄໍ້,ຈັງຫວັດເພັດຊະບູນ ທາງພາກເໜືອຕອນຫລ່າງຂອງປະເທດໄທນັ້ນ ກັບຄືນໄປປະເທດລາວ ທ່ານພັນເອກ ປະສິດທິພົງ ໄດ້ໃຫ້ການຢືນຢັນວ່າ ຈາກການສຳຫລວດ ແລະ ພິຈາລະນາຈາກບັນດາພະຍາຫລັກຖານຕ່າງໆຊຶ່ງລວມໄປເຖິງ ການສຳພາດ ຫລື ການສອບປາກຄຳຊາວມົ້ງອີກ ດ້ວຍນັ້ນ ກໍເຮັດໃຫ້ພົບວ່າໃນຈຳນວນຊາວມົ້ງຫລາຍກວ່າ 8 000 ຄົນ ທີ່ໄດ້ພາກັນເດີນທາງ ອອກຈາກລາວມາພັກອາໃສຢູ່ໃນເຂດບ້ານຫ້ວຍນ້ຳຂາວຂອງໄທ, ນັບຕັ້ງແຕ່ປີ, 2004 ເປັນຕົ້ນ ມານັ້ນ ສ່ວນໃຫຍ່ກໍຄື 92% ຂອງຈຳນວນຊາວມົ້ງທັງໝົດນັ້ນເປັນຊາວມົ້ງທີ່ເດີນທາງເຂົ້າມາໄທດ້ວຍເຫດຜົນທາງເສດຖະກິດ ຊຶ່ງກໍໝາຍຄວາມວ່າມີຊາວມົ້ງພຽງແຕ່ບໍ່ເກີນ 8% ຂອງຈຳນວນທັງໝົດເທົ່ານັ້ນ ທີ່ມີຄວາມເປັນໄປໄດ້ວ່າພວກເຂົາເຈົ້າອາດເຄີຍມີ ສ່ວນພົວພັນກັບ CIA ຂອງ ສະຫະລັດອາເມລິກາ ໃນໄລຍະສົງຄາມອິນດູຈີນຢູ່ໃນປະເທດລາວນັ້ນເອງ ແຕ່ຢ່າງໃດກໍຕາມທ່ານ ພັນເອກ ປະສິດທິພົງ ກໍໄດ້ເນັ້ນຢ້ຳວ່າ, ຂໍ້ມູນ ດັ່ງກ່າວນີ້ຍັງຄົງເປັນພຽງແຕ່ຂໍ້ມູນໃນຂັ້ນເບື້ອງຕົ້ນເທົ່ານັ້ນຊຶ່ງບໍ່ພຽງແຕ່ຈະເຮັດໃຫ້ຕ້ອງມີການດຳເນີນການພິສູດບັນດາພະຍານຫລັກຖານຕ່າງໆຕໍ່ໄປເທົ່ານັ້ນຫາກແຕ່ກໍຍັງຖືເປັນຂໍ້ມູນທີ່ບໍ່ສາມາດທີ່ຈະໃຊ້ປະກອບການພິຈາລະນາຕັດສິນໃຈເພື່ອດຳເນີນການແນວໃດແນວນຶ່ງຕໍ່ຊາວມົ້ງທີ່ຈັດຢູ່ໃນກຸ່ມດັ່ງກ່າວນີ້ໄດ້ແຕ່ຢ່າງໃດໃນໄລຍະນີ້ ຊຶ່ງກໍໝາຍຄວາມວ່າການດຳເນີນການສົ່ງຊາວມົ້ງກັບຄືນໄປລາວນັ້ນກໍຈະຍັງຄົງມີການດຳ ເນີນສືບຕໍ່ໄປເພື່ອໃຫ້ເປັນໄປຕາມກຳນົດການທີ່ທາງການລາວແລະ ໄທ ໄດ້ຕົກລົງໄວ້ຮ່ວມກັນ ຊຶ່ງກໍຄື ການສົ່ງ ແລະຮັບເອົາຊາວມົ້ງຈາກສູນຮອງຮັບຊົ່ວຄາວບ້ານຫ້ວຍນ້ຳຂາວ, ກັບຄືນໄປໃຫ້ກັບລັດຖະ ບານລາວໃຫ້ໄດ້ທັງໝົດພາຍໃນທ້າຍປີນີ້ ນັບຈາກປີ2007 ເປັນຕົ້ນມາ ທາງການໄທໄດ້ສົ່ງຊາວມົ້ງກັນຄືນໄປໃຫ້ກັບທາງການລາວແລ້ວຈຳນວນຫລາຍກວ່າ 3 000 ຄົນ ຊຶ່ງກໍຍັງຄົງເຮັດໃຫ້ເຫລືອຊາວມົ້ງອີກປະມານ 4 000ກວ່າຄົນ ທີ່ຈະຖືກທາງການໄທສົ່ງກັບຄືນໄປລາວໃຫ້ໄດ້ຕາມກຳນົດການທີ່ວາງເອົາໄວ້ ທັງນີ້ ກໍເນື່ອງຈາກທາງການລາວ ແລະ ໄທ ນັ້ນຖືວ່າຊາວມົ້ງເຫລົ່ານີ້ເປັນພຽງແຕ່ບັນຫາຄົນເຂົ້າເມືອງໄທໂດຍຜິດກົດໝາຍເທົ່ານັ້ນຈຶ່ງບໍ່ອານຸຍາດ ໃຫ້ອົງການສະຫະປະຊາຊາດ ຫລື ສຳນັກງານທາດຫລວງໃຫຍ່ຜູ້ລີ້ໄພແຫ່ງອົງການສະຫະປະຊາຊາດຫລື UNHCR ນັ້ນ ເຂົ້າມາຫຍຸ້ງກ່ຽວແຕ່ຢ່າງໃດ